**דברים שנישאו בשם משפחות חללי הפקולטה למדעי הרוח באוניברסיטת תל אביב (3.5.22)**

שלום לכולם,

פתיח

ללוח השנה היהודי נוספו ב-50 השנה האחרונות שישה מועדים. הסדר שלהם בלוח השנה תואם את סדר ההתרחשות ההיסטורית בדורות האחרונים. באופן פלאי סדר המועדים תואם גם את סדר ההתרחשות ביציאת מצרים, שהיא על פי המסורת סדר הגאולה לעתיד לבוא.

* י"א באדר: יום תל חי ויוסף טרומפלדור – מייצג את המאבק ההתיישבותי-ביטחוני על גבולות הארץ לאחר תחילת הנס של שיבת ציון.
* כ"ז בניסן: יום השואה – חורבן יהדות אירופה והמחשה מזעזעת שהקיום בגולה אינו פתרון אפשרי לעם ישראל.

שלושת המועדים המציינים את תקומת ישראל חלים באייר. לאחר ניסן – חודש הגאולה ממצרים –אייר מסתמן כחודש הגאולה בימינו.

* ד' באייר: יום הזיכרון לחללי מערכות ישראל – מציין את מחיר עצמאותה של מדינת ישראל וההגנה על ביטחונה. לפני שמחת יום העצמאות, העם כולו מודה לבניו שבזכות מסירותם קמה המדינה, שומרת על עצמאותה – ומגינה בכך על עם ישראל.
* ה' באייר: יום העצמאות – חידוש הריבונות של עם ישראל בארץ ישראל.
* כ"ו באייר: תחילת מלחמת ששת הימים שהביאה לתפנית במעמדה הגיאו-אסטרטגי של ישראל.
* כ"ח באייר: יום ירושלים – שחרור הר הבית, העיר העתיקה ועיר דוד מהכיבוש הירדני.
* בנוסף, ב-י' אייר חל יום הרצל – מחולל התנועה הציונית (לציון יום הולדתו).

המועדים הללו מציינים קו התקדמות ברור לקראת תקומת עם ישראל בארצו – תקומה שהתאפשרה ומתאפשרת בזכות הנכונות של הנופלים וחבריהם להילחם על עצמאות עם ישראל ולהגן עליו מפני הקמים לכלותו. במותם הם ציוו לנו את החיים ברוח הפסוק "בְּדָמַיִךְ חֲיִי". יום הזיכרון הוא הנשמה של יום העצמאות.

כדי להמחיש את מחיר העצמאות בחרתי לספר על החברות שלי עם אחד הנופלים – נדב ורדי.

החברות עם נדב

נדב ורדי נולד ב-1950 ליעקב ומרתה, והיה בן יחיד לאמו. לנדב אחות – רותי נחום – מנישואיו הראשונים של יעקב. משפחת ורדי התגוררה בבת‑ים, שם למד נדב בבית הספר היסודי הממלכתי ח'. הכרתי אותו בתחילת התיכון – ב'חמישית' – בתיכון חדש שבת"א, ומהר מאד הפכנו לחברים. בתום השנה, נדב ומשפחתו נסעו לניו-יורק בשליחות תה"ל – שבה אביו מילא תפקיד חשוב – ונפרדנו בנתב"ג. שמרנו על קשר‑מכתבים במשך 3 שנים, עד חזרת המשפחה ארצה לקראת השירות הצבאי של נדב. עם חזרת נדב, חידשנו והעמקנו מאד את הקשרים.

חופשת הקיץ של 1968, שבילנו יחד לקראת השירות הצבאי, היתה מאד מאושרת: בילינו בחוף הים של בת‑ים, מול ביתו של נדב, והאזנו לתקליטים של להקות שנות ה-60. נדב הנחיל לי אהבה למוזיקה זו, מעבר לחיפושיות שכבר הייתי מכור לשיריהם.

באוקטובר התגייסנו יחד – המספרים האישיים שלנו עוקבים – והודחנו, בנפרד, ממבחני קורס טייס. הגענו יחד לשריון, לאותה פלוגה בטירונות ואחר כך לאותה פלוגה בבית הספר לשריון. השלב הבא היה שיבוץ באותה פלוגה להכשרת טנקיסטים (צמ"פ) בביר-גפגפה שבסיני (גדוד 46).

באותה עת, התחוללה מלחמת ההתשה בסיני ובתום ההכשרה ירדנו לקו הקדמי לאורך תעלת סואץ. הפלוגה התפזרה למחלקות, כשנדב היה ב"כברית", מול האגם המר, ואני מול העיר סואץ. אחרי ארבעה חודשים בקו יצאנו יחד לקורס מפקדי טנקים (קמ"ט).

בתום הקורס, חתמתי קבע כדי לצאת לקורס קצינים ודרכינו בצבא נפרדו. המשכנו כמובן להיות חברים קרובים. נדב השתחרר ב-1971 והחל ללמוד ספרות אנגלית באוניברסיטת ת"א. במקביל, עבד במרכזיה הבינלאומית. באחד הימים טיפל ביצירת קשר בין ראש הממשלה גולדה מאיר לבין השגריר בוושינגטון יצחק רבין. נדב לא התאפק והעיר להם משהו, דבר שהביא כמובן לפיטוריו. בסוף שנתו הראשונה נסע נדב לטיול באירופה עם בן דוד שלי. אני השתחררתי ב‑1972 והתחלתי ללמוד הנדסת אלקטרוניקה בת"א. שנת הלימודים הראשונה היתה מאד עמוסה ונדב היה בא בערבים לחלץ אותי מהספרים.

בסוף השנה נסענו יחד לטיול באירופה שממנו חזרנו ממש לפני מלחמת יום הכיפורים. השיחה האחרונה שלנו היתה ביום הכיפורים אחה"צ, לאחר שנדב קבל צו קריאה ואני המתנתי לקבלת צו.

במלחמה בסיני, נדב שרת בחטיבה 600 שנלחמה בגזרה המרכזית. שבוע לפני נפילתו של נדב, כשעלינו לעמדות (אני הייתי בחטיבה אחרת) מול התעוז "טלוויזיה" שנכבש על ידי המצרים, ראיתי את אבישי – חבר וותיק משותף. הוא היה בשלב זה, כפי שהתברר לי אחר כך, מפקד הטנק של נדב – וברור שאבישי סיפר לנדב שראה אותי. זו היתה – בבלי דעת – הפרידה מנדב.

ב-15 לאוקטובר, קיבלה חטיבה 600 משימה לאבטח את הצליחה של אוגדת שרון באמצעות הטעיה, צפונית לחווה הסינית. במסגרת הקרבות שהתנהלו ב-16 לחודש, הטנק של נדב נפגע והתפוצץ וכל אנשי הצוות נהרגו מיידית. מאחר והטנק היה בשטח הפקר, ההודעה על מות נדב התעכבה, עד שאביו הגיע ביזמתו לטנק וזיהה את השרידים. נדב נקבר תחילה בקבר זמני ליד משמר הנגב ורק אחר כך בקריית שאול. על המקרר בדירה השכורה – שבה התגורר נדב בצפון תל אביב, עם בעז ושתי סטודנטיות – מצאתי פתק שעליו היה כתוב: "בעז ואני יצאנו להגן על המולדת". מילים ציוניות שנכתבו בהומור והפכו למציאות נוראית.

נדב היה חכם וסקרן. הוא ניחן בחוש הומור משובח – ושימש תמיד כמסמר המסיבה. היה לו כושר ביטוי מעולה בכתב ובע"פ. בנוסף, נדב התברך ברגישות בוגרת ומיוחדת מאד לאנשים. כל אלה ריתקו אליו לאורך השנים חברים וחברות. הוא היה חבר מסור, החבר הטוב ביותר שהיה לי. נפילתו הותירה בי חלל שמעולם לא נסגר. שמו של בני הבכור הוא טל נדב.

תודה,

אל"מ מיל' ד"ר אלדד קולנשר